Document ID: 32011R1245

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1245/2011 ΤΟΥ ΣΥΜΒΟΥΛΊΟΥ
της 1ης Δεκεμβρίου 2011
για την εφαρμογή του κανονισμού (ΕΕ) αριθ. 961/2010 σχετικά με περιοριστικά μέτρα κατά του Ιράν
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 961/2010 του Συμβουλίου, της 25ης Οκτωβρίου 2010, σχετικά με περιοριστικά μέτρα κατά του Ιράν (1), και ιδίως το άρθρο 36 παράγραφος 2,
Εκτιμώντας τα ακόλουθα:
(1)
Στις 25 Οκτωβρίου 2010, το Συμβούλιο εξέδωσε τον κανονισμό (ΕΕ) αριθ. 961/2010 σχετικά με περιοριστικά μέτρα κατά του Ιράν.
(2)
Το Συμβούλιο επανεξέτασε πλήρως τον κατάλογο των προσώπων, οντοτήτων και φορέων που αναγράφονται στο παράρτημα VΙΙΙ του κανονισμού (ΕΕ) αριθ. 961/2010 και στα οποία εφαρμόζεται το άρθρο 16 παράγραφος 2. Κατά την επανεξέταση αυτή, το Συμβούλιο έλαβε υπόψη τις παρατηρήσεις που υπέβαλαν οι ενδιαφερόμενοι.
(3)
Το Συμβούλιο συμπέρανε ότι τα πρόσωπα, οι οντότητες και οι φορείς του παραρτήματος VΙΙΙ του κανονισμού (ΕΕ) αριθ. 961/2010 θα πρέπει να εξακολουθήσουν να υπόκεινται στα ειδικά περιοριστικά μέτρα που προβλέπονται στον εν λόγω κανονισμό.
(4)
Το Συμβούλιο συμπέρανε επίσης ότι θα πρέπει να τροποποιηθούν οι καταχωρίσεις που αφορούν ορισμένες οντότητες του παραρτήματος VΙΙΙ του κανονισμού (ΕΕ) αριθ. 961/2010.
(5)
Επίσης, λόγω των συνεχιζόμενων ανησυχιών εξαιτίας της επέκτασης του πυρηνικού και πυραυλικού προγράμματος του Ιράν τις οποίες εξέφρασε το Ευρωπαϊκό Συμβούλιο στις 23 Οκτωβρίου 2011 και σύμφωνα με την απόφαση 2011/783/ΚΕΠΠΑ του Συμβουλίου, της 1ης Δεκεμβρίου 2011, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (2), θα πρέπει να προστεθούν και άλλα πρόσωπα και οντότητες στον κατάλογο των προσώπων, οντοτήτων και φορέων που αποτελούν αντικείμενο περιοριστικών μέτρων, σύμφωνα με το παράρτημα VΙΙΙ του κανονισμού (ΕΕ) αριθ. 961/2010.
(6)
Ο κατάλογος των προσώπων, οντοτήτων και φορέων περί των οποίων το άρθρο 16 παράγραφος 2 του κανονισμού (ΕΕ) αριθ. 961/2010 θα πρέπει να προσαρμοσθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα VΙΙΙ του κανονισμού (ΕΕ) αριθ. 961/2010 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Δεκεμβρίου 2011.

Labels: 18
5